ราชพฤกษ์ จากสวนผัก สู่แหล่งคฤหาสน์หรู
หากพูดถึง ย่านที่อยู่อาศัยชานเมืองที่ราคาระดับ ร้อยล้าน  ฝั่งตะวันออก คงจะเป็น ย่านบางนา รามอินทรา แต่ฝั่งตะวันตก ก็คงจะเป็น ย่านราชพฤกษ์ ฝั่งธนบุรี  หนึ่งในหมู่บ้านราคาแพงที่สุดในไทยนั้น ตั้งอยู่บนถนนเส้นนี้  ซึ่งก็คือ โครงการ Q12 ของบริษัท Q House โดยมีราคาเริ่มต้นอยู่ที่ 100 ล้านบาท และเปิดขายเพียง 12 ยูนิตเท่านั้น
28 ต.ค. 2562

ราชพฤกษ์ จากสวนผัก สู่แหล่งคฤหาสน์หรู / โดย ลงทุนแมน
หากพูดถึง ย่านที่อยู่อาศัยชานเมืองที่ราคาระดับ ร้อยล้าน 
ฝั่งตะวันออก คงจะเป็น ย่านบางนา รามอินทรา
แต่ฝั่งตะวันตก ก็คงจะเป็น ย่านราชพฤกษ์ ฝั่งธนบุรี
หนึ่งในหมู่บ้านราคาแพงที่สุดในไทยนั้น ตั้งอยู่บนถนนเส้นนี้ 
ซึ่งก็คือ โครงการ Q12 ของบริษัท Q House
โดยมีราคาเริ่มต้นอยู่ที่ 100 ล้านบาท และเปิดขายเพียง 12 ยูนิตเท่านั้น
หากใครเคยขับผ่านถนนเส้นนี้จะเห็นอีกหนึ่งโครงการที่มีรูปปั้นม้าหลายตัวตั้งตระหง่านอยู่หน้าโครงการชื่อ LADAWAN ของบริษัท Land & Houses ซึ่งบ้านในโครงการนี้แต่ละหลังมีราคาหลายสิบล้านขึ้นไป
ถัดไปอีกหน่อยก็เป็นโครงการชื่อ Grand Bangkok Boulevard ของบริษัท SC Asset ที่บ้านราคาหลายสิบล้าน แต่ขายหมดไปในเวลารวดเร็วตอนเปิดโครงการ
แต่รู้หรือไม่ว่า ถนนราชพฤกษ์ที่เป็นแหล่งคฤหาสน์หรูนั้น เพิ่งเริ่มเปิดใช้งานเมื่อปี พ.ศ. 2543 นี้เอง
แล้วอะไร ที่ทำให้ถนนเกิดใหม่นี้ กลายเป็นทำเลสุดหรูในด้านที่อยู่อาศัยของกรุงเทพมหานคร 
ลงทุนแมนจะเล่าให้ฟัง..
เหตุผลแรกคือเรื่อง การเดินทาง
คฤหาสน์หรูต่อให้พื้นที่กว้างใหญ่แค่ไหน จะไร้ค่าขึ้นมาทันที ถ้าเดินทางเข้าตัวเมืองลำบาก..
เมื่อพูดถึง ฝั่งธนฯ หลายคนอาจจะคิดว่า ห่างไกลจากตัวเมืองมาก
แต่ความจริงแล้ว ถนนเส้นนี้ สามารถวิ่งตรงไปยัง สะพานตากสินได้ภายในเวลาไม่นาน 
และสามารถวิ่งต่อไปยังย่านศูนย์กลางธุรกิจ CBD สีลม-สาทร ซึ่งสามารถไปยัง ย่านชอปปิงใจกลางเมือง เช่น สยาม และ ราชประสงค์ หรือจะไปทำเลค้าขายอย่าง เยาวราช สำเพ็ง ทำเลการศึกษาอย่าง จุฬาฯ สามย่าน ก็ใช้เวลาไม่นาน
ที่สำคัญคือ จากถนนราชพฤกษ์ ถึงสุดสะพานตากสินที่ถนนสาทร ไม่มีไฟแดงเลยสักจุด
เปรียบเสมือนการขึ้นทางด่วนเชื่อมตรงมาที่สาทร โดยไม่มีค่าใช้จ่ายใดๆ
สำหรับการเดินทางไปต่างจังหวัดนั้น ถนนราชพฤกษ์ สามารถเชื่อมกับถนนอีกหลายเส้นที่จะเดินทางต่อไปจังหวัดอื่น เช่น ปทุมธานี นนทบุรี สุพรรณบุรี นครปฐม ได้อย่างรวดเร็ว โดยแทบจะไม่ต้องติดไฟแดงเช่นกัน
ส่วนเรื่องสถานีรถไฟฟ้า ถนนราชพฤกษ์ก็อยู่ไม่ห่างจากสถานีรถไฟฟ้า BTS บางหว้า และในอนาคตยังมีโครงการส่วนต่อขยายจากสถานีบางหว้าโดยผ่านถนนราชพฤษ์ทั้งแนว
นอกจากนี้ เอกลักษณ์อีกอย่างหนึ่งของถนนเส้นนี้ ก็คือ ขนาดความกว้างของถนนเริ่มต้นที่ 6 เลน และปัจจุบันก็ได้เพิ่มเป็น 10 เลนเป็นที่เรียบร้อยแล้ว
เหตุผลต่อมาก็คือ สิ่งอำนวยความสะดวกโดยรอบ
หลายคนอาจคิดว่าถนนเส้นนี้ มีแค่ที่อยู่อาศัย เพราะมีหมู่บ้านจัดสรรอยู่จำนวนมาก แต่ความจริงแล้ว ทำเลนี้ก็มี สิ่งอำนวยความสะดวก ไม่แพ้ทำเลที่อยู่อาศัยอื่นเลย
เริ่มตั้งแต่ โรงพยาบาลศิริราช พญาไท3 ธนบุรี1 ธนบุรี2
โรงเรียนอนุบาลเด่นหล้า และ โรงเรียนนานาชาติเด่นหล้า Denla British School (DBS)
โรงเรียนอนุบาล Kensington International Kindergarten
 
สำหรับร้านอาหารทั้งเล็กและใหญ่ ก็มาเปิดแข่งกันทั้งสองฝั่งริมถนน
ทั้งร้านอาหารไทยและญี่ปุ่น หรือแม้กระทั่ง Sushi แบบ Omakase
และจุดเด่นของทำเลบริเวณนี้ก็คือ ศูนย์การค้าแบบ Outdoor
เริ่มจาก The Circle ราชพฤกษ์ ของบริษัท สุวรรณ ราชพฤกษ์ ปาร์ค จำกัด ซึ่งถือเป็นจุดเริ่มต้นที่ทำให้พื้นที่บริเวณโดยรอบโครงการนี้ กลายเป็นแหล่งร้านอาหารและ Community ของคนแถวนั้น
โดยปัจจุบันมีร้านอาหารชื่อดัง อย่าง โอ้กะจู๋, Ground-héy by Greyhound café, ซูเปอร์มาร์เก็ตชื่อดังอย่าง Villa Market
โดยในปี 2018 นั้น บริษัท สุวรรณ ราชพฤกษ์ ปาร์ค จำกัด มีรายได้ทั้งหมด 100 ล้านบาท
และอีกโครงการหนึ่งที่ตามมาติดๆ ที่ถือว่าทำให้ ราชพฤกษ์ ครึกครื้นขึ้นอีกมาก นั่นก็คือโครงการ Food Villa ของบริษัท บีที กรุ๊ป คอร์ปอเรชั่น จำกัด ด้วยคอนเซ็ปต์ที่เป็นคล้ายตลาดให้เช่าพื้นที่ ขายของสดและอาหารต่างๆ ทำให้ได้รับความนิยมจากผู้คนในบริเวณนั้น
และเมื่อรวมกับผู้อยู่อาศัยในบริเวณนั้น ที่เป็นกลุ่มคนมีกำลังซื้อสูง ก็ทำให้สินค้าที่มาขายในตลาด Food Villa เป็นสินค้าคุณภาพดีราคาสูงตามไปด้วย จนเรียกได้ว่าตลาดนี้ ถือว่าเป็นหนึ่งในตลาดที่ดูไฮโซกว่าตลาดทั่วไปในประเทศไทย
โดยในปี 2018 นั้น บริษัท บีที กรุ๊ป คอร์ปอเรชั่น จำกัด มีรายได้รวมทั้งหมด 113 ล้านบาท
โดยรวมแล้ว ย่านราชพฤกษ์ถือเป็นย่านที่อยู่อาศัย ที่เดินทางสะดวก และมีสิ่งอำนวยความสะดวกครบครัน
พออ่านมาถึงตรงนี้ เราอาจจะเห็นว่า ถนนเส้นนี้มีการเติบโตอย่างต่อเนื่องมาโดยตลอด
นอกจากแผนโครงการรถไฟฟ้าต่างๆ แล้ว ก็ยังมีแผนที่จะเปลี่ยนผังเมืองใหม่ ซึ่งก็อาจทำให้พื้นที่บริเวณนี้ จะถูกนำมาพัฒนาเป็นโครงการที่อยู่อาศัยได้เพิ่มมากขึ้น
ใครจะไปคิดว่า ถนนเส้นนี้ที่จากเดิมเคยเป็นสวนผักผลไม้ มาปัจจุบันได้กลายเป็นทำเลศักยภาพแห่งหนึ่งของกรุงเทพฯ ไปแล้ว ในระยะเวลาเพียง 20 ปี..
ปิดท้ายด้วยข้อมูลที่น่าสนใจ
รู้หรือไม่  ตอนนี้บริษัทพัฒนาอสังหาริมทรัพย์ชื่อดังอย่าง กลุ่มเซ็นทรัล ก็กำลังให้ความสนใจในทำเลนี้ด้วยเช่นกัน และเรามีโอกาสจะได้เห็น Central สาขาราชพฤกษ์ ในเร็วๆ นี้.. 
----------------------
Blockdit โซเชียลมีเดีย รูปแบบใหม่
----------------------
References
-
-
-
-กรมธุรกิจทางการค้า 
-